भारतीय वैदिक ज्योतिष ग्रन्थों के अनुसार जिन जातकों का जन्म विशाखा नक्षत्र में होता है उनके समक्ष सदा ही दो विकल्प खुले रहते हैं | एक विकल्प उचित होता है दूसरा अनुचित | उचित अनुचित का चयन उसकी स्वयं की बुद्धि पर निर्भर करता है | प्रायः विवाह आदि माँगलिक कार्यों के लिए सजाया जाने वाला तोरण (द्वार) इस नक्षत्र का प्रतीक माना जाता है | इसीलिए ऐसी भी मान्यता है कि जिस प्रकार मांगलिक कार्यों के इन तोरणों की सज्जा मांगलिक आयोजन करने वाले व्यक्ति की आर्थिक सामर्थ्य तथा उसकी कलाप्रियता का प्रदर्शन और अन्य अनेक प्रकार की उपलब्धियों के प्रदर्शन के लिए होती है उसी प्रकार इस नक्षत्र के जातक भी प्रदर्शन में विशवास रखते हैं | उन्हें यदि थोड़ी सी भी कोई उपलब्धि हो जाए तो वे अन्य जातकों की बड़ी से बड़ी उपलब्धियों की भी अपेक्षा बहुत बढ़ चढ़ कर उसका प्रदर्शन करते हैं | किन्तु यह प्रदर्शन उनकी प्रसन्नता का प्रदर्शन होता है, अपने अहं के प्रदर्शन के लिए वे ऐसा नहीं करते | इस प्रकार विशाखा शब्द का प्रयोग प्रसन्नता, उपलब्धि, सौन्दर्य तथा किसी भी नवीन आरम्भ के प्रदर्शन के अर्थ में भी किया जाता है |